Ambɛed taɣuri-nneɣ talqayant i ungal, amaru yewwi-d deg-s taḥkayt ur nebɛid ara ɣef tilawt n umdan; d wayen izmren ad d-yili deg tudert n yal ass, dayen yezmer ad d-yemlal, s wawalen nniḍen dayen i ɣef ur d-idemmu!; lḥif; lexdeɛ, tigujelt, yir tayri d wid yellan s tidet deg tudert n yimdanen, maca iḥulfan am sber d usirem d ayen i d-nufa deg tḥekayt n ungal-a acku d asirem i yettmuddun afud i umdan ad yeḍfer abrid-is, ad ikemmel ddunit-is imi ulac tarewla seg wayen yuran deg twenza, annecta akk i ɣef tebna RACIDA BEN SIDHUM ungal-is, tira n temyarut-agi tjebbed imeɣri ad yeddu d tḥekayt, ad yedder ayen ddren yiwudam ad iḥulfu ayen tteḥulfun aladɣa ma yella yimeɣri d tameṭṭut; ayeɣer d tameṭṭut?!, acku taḥkayt-a tella-d ɣef yiwet n teḥdayt yeggujlen, yettidulen, tin i d-rebban yifassen n lḥif., ihi ɣef waya ad d-neɛreḍ ad nexdem tasleḍt n tsiwelt i uḥric n tḥekayt syin akin ad nuɣal ɣer uḥric n tsiwelt, imi iḥricen-agi ttemxalafen seg umyaru ɣer wayeḍ, yal yiwen yesɛa tarrayt yeḍfer i wakken ad d-yessaweḍ taḥkayt n ungal-is.